האשה האמריקאית שנחטפה באפגניסטאן יחד עם בעלה, הוחזקה בשבי הטליבאן במשך חמש שנים – במהלכן ילדה שלושה ילדים – ושוחררה בשנה שעברה, האשימה אותו בהתעללות פיזית ונפשית בזמן ששהו בשבי. ההאשמות של האשה, קייטלין קולמן, נגד בעלה הקנדי ג'ושוע בויל, נחשפו במסמכי בית משפט מסווגים על ידי אתר החדשות הקנדי "אוטווה סיטיזן". במסמכים שהוגשו מוקדם יותר השנה כחלק מבקשתה של קייטלין לעזוב את קנדה ולחזור לארה"ב עם ילדיה, היא מתארת מסכת התעללות מצד בעלה שרק החמירה את השגרה הקשה שחוותה בשבי.
"בויל נהג לאיים עליי בקביעות שישרוף אותי למוות", אמרה קולמן בת 32, שנמצאת כעת בביתה שבפנסילבניה, עם שלושת ילדיה ובהיריון עם ילדם הרביעי. לדבריה, לבעלה היו התפרצויות בלתי נשלטות, והוא נהג להעניש אותה ולהכות אותה בהתקפי זעם. אף אחת מההאשמות שהועלו על ידי קולמן לא הוכחו עדיין בבית המשפט.
קולמן מתארת כי התנהגותו של בויל בשבי היתה בלתי יציבה וחסרת היגיון וכי הוא נהג לצייר אותה כ"אויבת של חייו". לדבריה, פעילי הארגון ששמרו עליהם נאלצו לעתים קרובות להפריד ביניהם, ובויל נהג להאשים אותה כי בגדה בו משום שהשומרים נהגו בה בעדינות ומשום שהיא לא ביקשה להיות איתו לעתים קרובות יותר.
היא הוסיפה כי ההתעללות מצדו הלכה והוחרפה עם השנים ובריב שהיה להם כמה חודשים לפני ששוחררו הוא הכה אותה בפניה עד ששבר את עצם הלחי שלה. היא הוסיפה כי בויל נהג לומר לה שהיא אחד מהאנשים הגרועים בעולם וטען כי בעל שהורג את אשתו, צודק.
בויל, בן 32, הכחיש את ההאשמות ובתצהיר נגדי שמילא הוא האשים את קולמן בניסיון לתקוף אותו וטען כי יש לה בעיות נפשיות שהיא לא מטפלת בהן ושגורמות לה לזנוח את ילדיהם המשותפים.
בויל, קולמן ושלושת ילדיהם שוחררו מהשבי בפקיסטאן בסוף 2017. הזוג נחטף חמש שנים קודם לכן בשעה שטיילו באפגניסטאן. בזמן החטיפה היתה קולמן בחודש החמישי להריונה הראשון. זמן קצר אחרי שהמשפחה המשוחררת נחתה בקנדה, אמר בויל לכתבים כי אשתו נאנסה וכי נולדה להם ילדה נוספת בשבי, והיא נרצחה במהלכו. ארגון טליבאן הכחיש את הטענות. אחרי ששהו תקופה קצרה בבית הוריו של בויל, ניסתה המשפחה לבנות חיי שגרה באוטווה.
חודשים לאחר מכן נקלעו בני הזוג לקרב משמורת על הילדים בבית משפט באונטריו. השופטת שעסקה בתיקם אמרה כי למרות טענות בויל, היא לא נתקלה באף הוכחה שקולמן סובלת מבעיות בריאות נפשיות שמשפיעות על יכולתה לטפל בילדיה. השופטת הוציאה לבויל צו הרחקה ואסרה עליו לנסות ליצור קשר עם קולמן או עם אחד מהילדים.
לידיעה של אשיפה קאסם ב"גרדיאן"